លោក Biden បញ្ជា​ឱ្យ​សហរដ្ឋ​អាមេរិក​ចូល​រួម​ជា​ថ្មី​ក្នុង​​កិច្ច​ព្រមព្រៀង​ក្រុង​ប៉ារីស​ស្តី​ពី​អាកាសធាតុ​និង​ក្នុង​អង្គការ​សុខភាព​ពិភពលោក​វិញ
ដោយ​​ធ្វើតាម​ការ​សន្យា​​​របស់លោក​នៅ​ពេល​ឃោសនា​បោះឆ្នោត លោក​ Biden​ បាន​​បញ្ឈប់​ការ​​ដក​ខ្លួន​​​របស់​សហរដ្ឋ​អាមេរិក​ពី​អង្គការ​សុខភាព​ពិភពលោក ​​និង​ចូល​រួម​ជា​ថ្មី​ក្នុង​​កិច្ច​ព្រមព្រៀង​​ក្រុង​ប៉ារីស​ កាល​​ពី​ឆ្នាំ២០១៥ ​ស្តី​ពី​​​អាកាសធាតុ។
ទីក្រុងញូវយ៉ក សហរដ្ឋអាមេរិក — លោកអគ្គលេខាធិការអគ្គលេខាធិការសហប្រជាជាតិ Antonio Guterres ស្វាគមន៍ការទាក់ទងរបស់សហរដ្ឋអាមេរិកដែលត្រូវបានបន្ថយនៅក្នុងរដ្ឋបាល Trump។ ក្នុងចំណោមសកម្មភាពបទបញ្ជាប្រធានាធិបតី ចំនួន១៧ ដែលប្រធានាធិបតីសហរដ្ឋអាមេរិកលោក Joe Biden ចុះហត្ថលេខាក្នុងពេលប៉ុន្មានម៉ោងដំបូងក្នុងតំណែងរបស់លោក កាលពីថ្ងៃទី២០ ខែមករា សកម្មភាពនីតិប្រតិបត្តិពីរនឹងពង្រឹងកិច្ចសហប្រតិបត្តិការជាមួយអង្គការសហប្រជាជាតិអំពីការពង្រឹងសុខភាពសាកល និងប្រយុទ្ធប្រឆាំងនឹងការប្រែប្រួលធាតុអាកាស។ ដោយធ្វើតាមការសន្យារបស់លោកនៅពេលឃោសនាបោះឆ្នោត លោក Biden បានបញ្ឈប់ការដកខ្លួនរបស់សហរដ្ឋអាមេរិកពីអង្គការសុខភាពពិភពលោក និងចូលរួមជាថ្មីក្នុងកិច្ចព្រមព្រៀងក្រុងប៉ារីស កាលពីឆ្នាំ២០១៥ ស្តីពីអាកាសធាតុ។ លោកអគ្គលេខាធិការអង្គការសហប្រជាជាតិ Antonio Guterres បានមានប្រសាសន៍នៅក្នុងសេចក្តីថ្លែងការណ៍មួយ ស្វាគមន៍សកម្មភាពទាំងនេះថា៖ «ខ្ញុំប្តេជ្ញាធ្វើការជិតស្និទ្ធជាមួយលោកប្រធានាធិបតី Biden និងមេដឹកនាំឯទៀតៗ ដើម្បីពុះពារឧបសគ្គភាពបន្ទាន់ខាងអាកាសធាតុនិងធ្វើឱ្យរើបល្អជាងមុនពីជំងឺកូវីដ១៩»។ នៅពាក់កណ្តាលខែមេសាឆ្នាំទៅមិញ នៅពេលការរាតត្បាតជំងឺកូវីដរាលដាលទូទាំងពិភពលោក លោក Donald Trump ដែលពេលនោះជាប្រធានាធិបតីបានកាត់ផ្តាច់ការផ្តល់ប្រាក់កាសឱ្យអង្គការសុខភាពពិភពលោក «WHO» ដោយនិយាយថា អង្គការនេះ «ត្រូវបានត្រួតត្រាដោយប្រទេសចិន»។ បន្ទាប់មក លោកក៏បានដកសហរដ្ឋអាមេរិកចេញពីអង្គការនេះទាំងស្រុង។ ការដកថយនេះកំណត់ចូលជាធរមានក្នុងខែកក្កដា តែបញ្ជាលោក Biden នឹងលប់ចោលការដកថយនេះ។ ក្រុមប្រឹក្សាភិបាលនៃអង្គការ WHO ប្រជុំគ្នាតាមប្រព័ន្ធវីដេអូក្នុងសប្តាហ៍នេះ ហើយរដ្ឋបាលលោក Biden ប្រកាសថា គណៈប្រតិភូសហរដ្ឋអាមេរិក ដឹកនាំដោយលោកវេជ្ជបណ្ឌិត Anthony Fauci នឹងចូលរួមដែរ។ រដ្ឋបាលអាមេរិកាំងក៏បាននិយាយដែរថា ខ្លួននឹងចូលរួមក្នុងកម្មវិធី Covax ដែលជាសម្ព័ន្ធភាពអន្តរជាតិផ្តល់វ៉ាក់សាំងកូវីដ១៩ ដល់ប្រទេសនានាជាពិសេសបណ្តាប្រទេសក្រីក្រ។ បើតាមសាកលវិទ្យាល័យ Johns Hopkins ដែលតាមដានទិន្នន័យ មានករណីអ្នកជំងឺកូវីដ១៩ ជាង ៩៦លាននាក់ នៅទូទាំងពិភពលោក និងមានមនុស្សជាង ២លាននាក់ស្លាប់។ ករណីប្រមាណមួយភាគបួននិងការស្លាប់មួយភាគប្រាំ កើតមាននៅក្នុងសហរដ្ឋអាមេរិក។ លោក Stephane Dujarric ជាអ្នកនាំពាក្យអង្គការសហប្រជាជាតិ។ លោកបាននិយាយថា៖ «ការគាំទ្រអង្គការ WHO មានសារៈសំខាន់ដាច់ខាតដល់កិច្ចខិតខំប្រឹងប្រែងរបស់ពិភពលោក ក្នុងការសម្របសម្រួលការឆ្លើយតបល្អជាងមុនប្រឆាំងនឹងជំងឺកូវីដ។ ពេលនេះជាពេលវេលាមួយក្នុងសាមគ្គីភាព ដើម្បីបញ្ឈប់វីរុសនេះនិងផលវិបាករបស់វា។ ដោយអង្គុយនៅក្នុងការិយាល័យរាងពងក្រពើក្នុងសេតវិមាន លោក Biden បានចុះហត្ថលេខាលើឯកសារ ដើម្បីចូលរួមជាថ្មីក្នុងកិច្ចព្រមព្រៀងក្រុងប៉ារីសដែលលោក Trump បានដកថយកាលពីឆ្នាំ២០១៧។ លោកប្រធានាធិបតីបានមានប្រសាសន៍ថា កិច្ចព្រមព្រៀងនេះ «ស្ថិតក្នុងផលប្រយោជន៍សហរដ្ឋអាមេរិកដែលត្រូវធ្វើដូច្នេះ»។ អតីតប្រធានាធិបតីលោក Trump ជាអ្នកគាំទ្រឧស្សាហកម្មឥទ្ធនៈហ្វូស៊ីល fossil ហើយជួនកាលលោកបានចំអកថាមពលស្អាតប្រើជាថ្មីបានដូចជាថាមពលខ្យល់ជាដើម។ នៅពេលណាឯកសារនេះត្រូវដាក់ក្នុងអង្គការសហប្រជាជាតិ។ សហរដ្ឋអាមេរិក នឹងក្លាយជាផ្លូវការជាភាគីមួយនៃកិច្ចព្រមព្រៀងនេះក្នុងពេល ៣០ថ្ងៃ។ កិច្ចព្រមព្រៀងកាលពីឆ្នាំ២០១៥ ត្រូវបានចុះហត្ថលេខាដោយប្រទេសទាំងអស់ក្នុងពិភពលោក ដោយមានគោលដៅកាត់បន្ថយការសាយភាយឧស្ម័នផ្ទះកញ្ចក់ និងកម្រិតកំណើនសីតុណ្ហភាពផែនដីក្នុងសតវត្សរ៍នេះចំនួន ២អង្សាសេ នៅពេលធ្វើការដើម្បីកម្រិតកំណើននេះឱ្យមកនៅត្រឹម ១,៥អង្សា។ លោក Biden ក៏បានតែងតាំងលោកអតីតរដ្ឋមន្ត្រីការបរទេស John Kerry ជាប្រេសិតប្រធានាធិបតីទីមួយរបស់សហរដ្ឋអាមេរិកអំពីអាកាសធាតុ ហើយលោកក៏ជាសមាជិកម្នាក់នៃក្រុមប្រឹក្សាសន្តិសុខជាតិផងដែរ។ លោកអគ្គលេខាធិការអង្គការសហប្រជាជាតិ Guterres បានមានប្រសាសន៍ថា៖ «នៅក្រោយសន្និសីទកំពូលអាកាសធាតុកាលពីឆ្នាំទៅមិញពួកប្រទេសនាំឱ្យមានពាក់កណ្តាលនៃភាពកខ្វក់ដោយសារកាបោនបានប្តេជ្ញាថា នឹងបន្ថយភាពកខ្វក់នេះថែមទៀត។ ការប្តេជ្ញានៅថ្ងៃនេះដោយលោកប្រធានាធិបតី Biden នាំតួលេខនេះមកពីរភាគបី។ តែនេះជាវិធានការយូរ»។ លោក Guterres បានមានប្រសាសន៍ថា លោកទន្ទង់រង់ចាំមេដឹកនាំសហរដ្ឋអាមេរិកបង្កើនកិច្ចខិតខំប្រឹងប្រែងសាកល ឆ្ពោះទៅកាន់ការធ្វើមិនឱ្យមានការសាយភាយឧស្ម័នផ្ទះកញ្ចក់ ដោយមានរួមបញ្ចូលគោលដៅសម្រាប់ឆ្នាំ២០៣០ និងការផ្តល់ប្រាក់សម្រាប់វិធានការធាតុអាកាសនៅក្នុងសន្និសីទពិនិត្យមើលជាថ្មីអំពីអាកាសធាតុក្នុងខែវិច្ឆិកា។ លោក Dujarric អ្នកនាំពាក្យអង្គការសហប្រជាជាតិ បានថ្លែងថា លោក Guterres បានផ្ញើសារអបអរសាទរជូនលោកប្រធានាធិបតី Biden និងលោកស្រីអនុប្រធានាធិបតី Kamala Harris ហើយថា លោកនឹងធ្វើការជាមួយលោកនិងលោកស្រី។ លោក Dujarric បាននិយាយប្រាប់ពួកអ្នកកាសែតថា៖ «ខ្ញុំយល់ថា នឹងមានការទាក់ទងគ្នាដោយសកម្មនិងដោយវិជ្ជមានរវាងលោកអគ្គលេខាធិការនិងរដ្ឋបាលថ្មីនេះ»។